Mens hele verden er i alarmberedskab over den ny Corona-virus, som breder sig ud fra den kinesiske by Wuhan, så tyder meget på, at det slet ikke er så slemt alligevel.

Faren ved den nye virus er ikke nær så stor som frygtet, og dødeligeheden er snarere i promiller end i procenter. Det viser nye beregninger, som Statens Serum Institut har adgang til:

- Til at begynde med, troede vi jo, at det var sådan en rigtig SARS-virus, hvor alle smittede fik et alvorligt forløb, og hvor dødeligheden var høj. Nu tyder det på, at det opfører sig mere som en luftvejsinfektion, hvor mange altså får en mild infektion, som ikke nødvendigvis gør, at de kontakter lægen. Faktisk er der nogle nye studier, som tyder på, at der er ti gange flere smittede i Kina, end der er registreret, siger Tyra Grove Krause, der der overlæge ved Statens Serum Institut.

Det vil sige, at der går tusindvis af kinesere rundt, som er smittede uden at vide det. De føler sig måske bare lidt forkølede, er ikke gået til lægen og er derfor heller ikke registreret som bærere af den nye virus.